"Én mondom, mi az igaz": Honeybeast-klippremier az Origón
A Honeybeast Ül címû vadonatúj klipjében gyerek menedzserek mellett egy mini titkárnõ is feltûnik. A zenekar énekesnõjének, Tarján Zsófinak a fejében született meg a Honeybeast legújabb videójának ötlete, amelyben hivatali ruhába öltöztetett gyerekek szabadulnak el az irodában. Elõször az Origón látható a végeredmény.
A Bódottá címû Honeybeast-lemez harmadik dala, az Ül Bencsik-Kovács Zoltán szerzeménye. A dalhoz készített videóban pici gyerekek játsszák el a – sokszor idézõjelben -komoly felnõttek hivatali életét, de a végén azért elszabadul a pokol. A tíz gyerekszereplõ Tarján Zsófi szerint zseniálisat alakított:

„A menedzserünk a Gold Recordnál küldött nekem egy videót a három gyerekérõl, akik éppen a Legnagyobb Hõs-re zenélnek otthon. Rögtön megjelent elõttem az Ül klipje. Meg is írtam neki, hogy mi lenne, ha öt-hét év körüli gyerekeket felnõttnek, diplomatának, politikusnak, titkárnõnek öltöztetnék, beengednénk õket egy tárgyalóba vagy bármilyen hivatalos - vagy annak tûnõ - helyre, majd egyszerûen hagynánk õket játszani. Mehetne a konfetti, festékdobálás, rúzselkenés, tortadobálás... Kifiguráznák a nagyokat! Ez annyira megtetszett a kiadónak, hogy ezzel az ötlettel keresték meg a rendezõt, Ipacs Gergelyt, aki szépen végig is vitte azt. Köszönjük neki, a stábnak és elsõsorban a kis szereplõknek ezt a remek kisfilmet."

Az Ül címû videoklip, és benne a lufik, labdák és színes konfettik kavalkádja most, az Origón látható elõször:
Ül! premier HoneyBeast klip